  Туспуктэм: vk.com (ИМЦ "Альтернатива") Наталия Сильвестрова 13-тӥ тулыспалэ Удмуртиысь йӧскалык клыдӟетъюртын удмурт кылын лыдӟисьёслэн «Мусо шаерме данъяса» кар вожвылъяськонзы ортчиз. Арлы быдэ радъяськись ужрадэ карысь 20-лэсь трос дышетон огазеяськонъёсысь 50-лэсь трос пиналъёс мыло-кыдо пыриськизы. Со сярысь ивортодэтъя «Удмуртия» агентстволэн корреспондентэзлы вожвылъяськонэз одӥгез радъясез, Ижкарысь 11 номеро школаысь удмурт кылъя но литературая дышетӥсь Елена Сюрсина ивортӥз. Пиналъёс арлыдзыя куинь группаосын вожвылъяськизы, котькуд вормисьёсты но призёръёсты пусйизы. Нырысетӥ группаын (1-4 классъёс): 1-тӥ инты – Ульяна Ди Маджио (Кузебай Герд нимо гимназия); 2-тӥ инты – Анастасия Чернова (97 номеро Гармония школа); 3-тӥ инты – Ксения Горбушина (56 номеро гимназия). Кыкетӥ группаын (5-8 классъёс): 1-тӥ инты – Руслан Пантелеев (Кузебай Герд нимо гимназия); 2-тӥ инты – Варвара Ульянова (42 номеро школа); 3-тӥ инты – Ксения Кузнецова (11 номеро школа). Куинетӥ группа (9-11 классъёс): 1-тӥ инты – Ксения Максимова (Кузебай Герд нимо гимназия); 2-тӥ инты – Валерий Исаков (Кузебай Герд нимо гимназия); 3-тӥ инты – Арсения Баймурзина (Кузебай Герд нимо гимназия). Пиналъёс ужрадын мукет школаосын дышетскисьёсын пумиськизы, асьсэлы выль эшъёс шедьтӥзы, озьы ик Йӧскалык лыдӟиськонниен тодматскизы, пусйиз Елена Сюрсина. « Кылбур лыдӟем бере, жюри ужатозь, соос понна ортчытэмын вал удмурт шудонъёс, соос бызьылыса шудӥзы. Особенно пичиослы со туж умой вал, пичиослы но средней звенолы. А бадӟымъёсызлы, старший классъёслы, ортчытэмын вал экскурсия библиотекаын. Соослы возьматӥзы библиотекаысь тунсыко интыосты но веразы оцифровка амал сярысь. Мон малпасько, со туж тунсыко информация вал » Елена Сюрсина, удмурт кылын лыдӟисьёслэсь «Мусо шаерме данъяса» кар воржвылъяськонзэс одӥгез радъясь Озьы ик вожвылъяськон школаосын ужась дышетӥсьёс пӧлын радъяськиз. Вормисе Кузебай Герд нимо гимназиысь Светлана Ильина потӥз. Кыкетӥ интыын 60 номеро школаысь Людмила Петрова, отысь ик Елена Ямщикова куинетӥ луиз. Вожвылъяськонэз Ижкарысь 11 номеро школа но Поликультурной дышетонъя ассоциация Ивортодэтъя но методикая «Альтернатива» центр юрттэмен радъязы. Туэ ужрад кылбурчилэн Флор Васильевлэн вордскем дырысеныз 90 ар тырмонлы сӥземын вал.  Тодэ вайытом, Ижкарысь лыдӟетъюрт Флор Васильевлэсь кылбуръёссэ лыдӟонъя вожвылъяськон ялӥз. Тегъёс: пиналъёс удмурткыл Литература вожвылъяськон Ижкар Йӧскалыклыдӟетъюрт Удмуртия  